สมาคมตราสารหนี้ร้องเว้นภาษีกำไรดึงทุนนอก
สมาคมค้าตราสารหนี้ เรียกร้องให้รัฐบาลยกเว้นภาษีกำไรจากเงินลงทุนในตลาดตราสารหนี้และภาษีเงินได้หัก ณ ที่จ่าย ดึงดูดนักลงทุนต่างชาติเข้าตลาด
20 ส.ค. 2554

สมาคมค้าตราสารหนี้ เรียกร้องให้รัฐบาลยกเว้นภาษีกำไรจากเงินลงทุนในตลาดตราสารหนี้และภาษีเงินได้หัก ณ ที่จ่าย ดึงดูดนักลงทุนต่างชาติเข้าตลาด
นายนิวัฒน์ กาญจนภูมินทร์ กรรมการผู้จัดการสมาคมค้าตราสารหนี้ไทย กล่าวในงานสัมมนา “การพัฒนาตลาดทุน และมุมมองความสำเร็จของภูมิภาคเอเชียในภาวะความวุ่นวายของโลก” ว่า เพื่อรองรับโครงการ ASEAN Linkage ที่จะเปิดให้มีการซื้อขายข้ามตลาดหุ้นระหว่างประเทศภูมิภาคอาเซียนในปี 2555 รัฐบาลควรยกเว้นภาษีกำไรจากการลงทุนและภาษีรายได้หัก ณ ที่จ่ายของนักลงทุนในตลาดตราสารหนี้เช่นเดียวกับตลาดสิงคโปร์ เพื่อรองรับการแข่งขัน ดึงดูดทุนต่างชาติ
ทั้งนี้ หากประเทศไทยต้องการทุนไหลเข้าที่มีคุณภาพก็ควรมีมาตรการจูงใจในการลงทุนระยะยาว
นายนิวัฒน์ กล่าวว่า ปีนี้คาดว่าการซื้อขายในตลาดตราสารหนี้จะเพิ่มขึ้น 50% จากปีก่อนเป็น 9 แสนล้านบาท โดยไตรมาสแรกมีมูลค่าการซื้อขายรวม 3 แสนล้านบาท และระหว่างปีคาดว่าจะพุ่งขึ้นไปสูงถึง 1.5 ล้านบาท ส่วนใหญ่จะเป็นนักลงทุนต่างประเทศที่เข้ามาซื้อขายระยะสั้น ขณะที่ตลาดต้องการให้มีการซื้อขายตราสารหนี้ระยะยาว
ปัจจุบันมูลค่าการซื้อขายตราสารหนี้คิดเป็น 70% ของผลิตภัณฑ์มวลรวมภายในประเทศ หรือจีดีพี ภายใน 35 ปีนี้ตั้งเป้าหมายจะเพิ่มเป็น 80% โดยส่วนใหญ่เป็นพันธบัตรรัฐบาล มีตราสารหนี้เอกชนน้อยมาก คาดว่าจะมีปัญหาเรื่องราคาเป็นประเด็นหลัก
นายประเวศ องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ตลาดตราสารหนี้ควรสร้างทิศทางที่ถูกต้องในเรื่องสภาพคล่อง การซื้อขายของตลาดนี้เกิดจากมูลค่าการซื้อขายของผู้ดูแลตลาด (Market Maker) เกือบ 3,000 ล้านบาท ที่ได้ผลตอบแทนจากการลงทุนในตราสารหนี้ที่มีขนาดใหญ่ต่อจีดีพี และเป็นการซื้อขายโดยบริษัทขนาดใหญ่ไม่ใช่นักลงทุนรายบุคคล
ด้าน น.ส.ลักษมณ อรรถาพิช เศรษฐกร ธนาคารเพื่อการพัฒนาเอเชีย (หรือเอดีบี) ไม่แน่ใจว่าถ้ามีการซื้อขายเชื่อมโยงกับอาเซียน นักลงทุนรายย่อยจะซื้อขายหรือไม่ เพราะขนาดตลาดรองต้องใหญ่พอที่จะเอื้อให้มีสภาพคล่อง